आधुनिकता और नई संवेदना का सबसे अधिक प्रभाव व्यक्ति के व्यवहार पर पड़ा है. जिन स्थितियों में पहले का आदमी असुविधा होते भी ‘एडजस्ट’ कर लेता था, अब वह उससे कतराता है. हर एक की अपनी एक दुनिया बन गई है और उस दुनिया से निकलकर कुछ देर के लिए भी आदमी अपने को सहज नहीं कर पाता है. ‘दूरियां’ कहानी में मिश्रजी ने इस बात को सफलता से व्यक्त किया है. ऐसी स्थिति में असहज होना व्यक्ति के मन की अनिवार्यता हो गई है. पप्पू की असहजता स्वाभाविक है और उतनी ही स्वाभाविक मजबूरी काशी मइया की है. ‘दूरियां’, ‘घर’ और ‘पिंजड़ा’ कहानियों में अलग-अलग संदर्भों से सिमटती दुनिया का चित्रण मिश्रजी ने संबंधों की ललक से छुटकारा पाने की छटपटाहट में किया है. बल्कि कहा जा सकता है कि संबंधों के प्रति लगाव और स्थितिगत क्रूरता के बीच द्वंद्व की धुरी से इन कहानियों की शुरूआत होती है... हर पात्र के पास दो जिंदगियां हैं- एक में उसके विश्वास, भावना, संस्कार जगे हैं, दूसरे में विघटन, क्रूरता से साक्षात्कार होता है. यहीं संघर्ष उपजता है और रचना सामयिक जीवन के संदर्भ में प्रासंगिक हो उठती है.